runetrust/blame-folketinget-dk huggingface dataset:
Søren Egge Rasmussen (EL), 2023-03-22:
Det er fint, at ministeren prøver at lave nogle ændringsforslag ud fra det input, der er kommet fra KL på det allerseneste.
Så der er sådan set også andre grupper, der har brug for en almen bolig.
Hvis man ser på den aftale, vi indgik, så refereres der til, at man skal forsøge at lave en aftale med kommunerne, og hvis man så ikke kommer langt nok der og det ikke lykkes at indgå en ambitiøs topartsaftale med KL, vil regeringen drøfte alternative tiltag med aftaleparterne.
Enhedslisten er altså klar til at møde op til forhandlinger, hvor vi kigger på, hvordan vi kan finde flere boliger, for jeg tror sådan set, at uanset man har lavet en rimelig aftale med kommunerne, så kommer der til at mangle boliger til det her.
Derfor synes jeg, at jeg mangler lidt at få svar på: Hvad er de kreative løsninger?
Vi er klar til drøftelser om det – er ministeren klar til at indkalde til sådan nogle møder?
Kim Edberg Andersen (NB), 2023-03-22:
De Radikales ordfører startede med at sige, at der jo er fordele ved at være et lille parti, for så kan man følge med i talerrækken, og det ved jeg jo alt om, for jeg kan mange gange følge med helt fra start til slut – og jeg anerkender, at det her langt hen ad vejen er et fantastisk forslag.
Der er andre fordele ved at være et lille parti: Gruppemøderne er til at overse, og man får lov til at have en masse ordførerskaber.
Det gør jo, at man nogle gange tænker lidt på tværs i forhold til de her ting.
Ulempen er naturligvis, at med de mange ordførerskaber følger mange sider, der skal læses, og jeg startede faktisk med at læse det her og tænke: Det er egentlig fantastisk – det her er ganske enkelt fantastisk.
Det er en følelse, jeg faktisk har lidt stadig væk.
Jeg synes stadig væk, det er et fantastisk forslag, og så rammer jeg side 21, og nu skal jeg se, om jeg med min manglende funktionalitet uden briller kan liste op, hvad det er, der rammer mig.
Det er dybest set følgende: »Derudover kan lovforslaget siges at have direkte positive ligestillingsmæssige konsekvenser for kvinder, da ordningen for udslusningsboliger udvides til også at omfatte kvinder fra boformer efter § 109 ...«.
Jeg stod i går og havde lige nøjagtig en af mine hjertesager, ligestilling mellem mænd og kvinder, her i salen, og det her, lige nøjagtig det her, gør faktisk, at jeg ikke kan se mig selv i det.
Og det er ikke, fordi jeg ikke synes, det er fantastisk, for jeg har læst det, og jeg har læst det igen, og jeg synes, at det med hensyn til hjemløshed og boliger til de mest udsatte rammer mig alle de rigtige steder – på nær lige der.
Så jeg gik herned og tænkte at ville stemme rødt.
Nu tænker jeg, at jeg vil stemme gult, og håber på, at det udvalg, som jeg ved består af nogle fantastiske mennesker, på en eller anden måde får ligestillet mændene her, sådan at vi ikke får større forskelsbehandling med det her lovforslag, for det er ikke det, det går ud på.
Det her går ud på at hjælpe mennesker, mænd og kvinder – forhåbentlig, når vi kommer til tredjebehandlingen – og jeg håber, at jeg så til den tid kan nyde, at jeg kan få lov at sidde sidst i ordførerrækken og få lov at gå op her – og jeg håber ikke, at det bliver to socialdemokratiske forslag lige i rap – og sige: Ja, tusind tak, det stemmer Nye Borgerlige for.
Lige nu tænker vi at stemme gult og håber på, at udvalget finder en god løsning på side 21.
Theresa Berg Andersen (SF), 2023-03-22:
L 164 handler om hjemløseindsatsen.
5.800 mennesker er hjemløse i Danmark.
Det er alt, alt for mange.
Det er sjovt, når man kommer som ny ordfører til et forslag som det her: housing first – ja, det står der, og så går den store afdækning jo i gang af det amerikanske udtryk.
Hvor skal vi hen, og hvad ligger der bag?
Housing first-tilgangen betyder jo, at hjemløse hurtigere skal blive tilbudt egen bolig, samtidig med at de får den rette boligstøtte.
Ja, hvem pokker kan være uenig i det?
Det er en god intention.
Vi ved, at Odense som frontløber har haft en kæmpestor succes med den her metode.
Det er godt, at man lokalt i Odense har været progressive, og der er ingen tvivl om, at det er nødvendigt, at vi også gør noget fra centralt hold, så kommunerne kommer med – og det drejer sig om alle kommuner.
Statsrevisorerne kom også i december sidste år med en meget kras kritik af indsatsen på området, eller man kan sige en kritik af mangel på samme, for vi gjorde ikke nok.
Derfor er vi også rigtig glade for, at der med det her lovforslag bliver lavet en ekstraordinær indsats, og at housing first-tilgangen udbredes i hele Danmark.
I den forbindelse har SF også nogle spørgsmål.
Kommunerne har jo nu mulighed for at lave nogle udslusningsboliger.
Her kan de hjemløse få en plads og blive i op til 5 år.
Det er en god idé.
Men hvad nu, hvis kommunerne finder en egnet bolig til de pågældende, mens de er i den her udslusningsbolig?
Er kommunerne så i deres ret til at udsluse brugeren her til egen bolig, selv om borgeren måske siger nej tak?
Hvis ikke kommunen er det, kan der jo hurtigt opstå en flaskehals, og det kan blive svært at rumme dem alle.
Ude i vores meget små kommuner er der ikke ret mange boliger, der er under 55 m 2 .
Det er et kæmpestort ønske fra en dygtig nordjysk ledende sygeplejerske, jeg kender, der hedder Malene, som hver dag yder en kæmpe indsats for lige nøjagtig den her gruppe af mennesker.
Vi ser også i høringssvarene og fra de mange henvendelser, der er kommet, at der er en række bekymringer fra organisationer og kommuner i forhold til at sikre den fornødne indsats på det her område.
Det bliver sagt så fint i dag fra Enhedslistens side: Er der billige boliger nok derude?
Og er der boliger nok?
Et andet ønske kommer fra nogle organisationer, der snakker om det her med en selvbestemmelsesordning, så mennesker i hjemløshed selv kan være med til at vælge, hvem de skal modtage deres bostøtte fra.
Det er da vigtigt i en indsats som den her, at man får støtte fra nogle af dem, man er tæt på.
Der er masser af udfordringer.
Et andet spørgsmål kan også være, om vi kan hjælpe mennesker, som er uden for herbergerne.
Det er også et spørgsmål, vi må tage alvorligt.
Men det er på høje tid, at vi rykker på den her indsats, rykker sammen mod hjemløshed, og derfor støtter SF også det her lovforslag.
Tak for ordet.
Karina Adsbøl (DD), 2023-03-22:
På en eller anden måde er det da meget betryggende, at der ikke sådan kommer til at gå ca. 3 år, men jeg kunne godt tænke mig, at ministeren kunne komme det lidt nærmere, og grunden til, at jeg godt kunne tænke mig det, er jo, at vi faktisk fortsat oplever, at mange mennesker kæmper for at få den hjælp, de har behov for, og som det er sagt tidligere her i debatten, er det jo ikke er det fedeste, at man skal have en toiletstol, at man skal have en kørestol, eller at man skal have en handicapbil.
Det er jo noget, man søger, fordi man har behov for det.
Så kunne ministeren ikke komme det lidt nærmere?
Pernille Rosenkrantz-Theil (S), 2023-03-22:
Altså, den tidligere regering har indgået en aftale med Kommunernes Landsforening i forhold til at kigge på det specialiserede område i forbindelse med sidste års økonomiaftale.
Så er det lidt svært at sætte en konkret dato på, men nu sagde ordføreren i sin ordførertale, at det oprindelige beslutningsforslag på det her område blev fremsat i 2020, og jeg tror godt, at jeg tør love ordføreren, at så lang tid kommer der ikke til at gå, før vi påbegynder forhandlinger i forhold til resten af det her område, og når jeg tør love det, er det, fordi det er skrevet ind i regeringsgrundlaget.
Det vil sige, at der fra regeringspartiernes side er givet håndslag på, at vi skal videre med det her arbejde.
Karina Adsbøl (DD), 2023-03-22:
Tak for talen.
Det er jo rigtigt, at det her lovforslag er rigtig godt.
Jeg tænker, at vi kunne gøre rigtig meget godt her i Folketingssalen.
Derfor vil jeg så høre ministeren om noget: Ministeren siger, at vi også skal i gang i forhold til hjælpemidler og andre ting – hvornår bliver det så?
For den her proces har været rimelig lang, og mens den politiske proces er langsommelig, er der rigtig mange mennesker, der har behov for hjælp, og som ikke får den hjælp og skal kæmpe og klage sig til deres ret.
Så jeg kunne godt tænke mig at høre, om ministeren kunne sætte et par ord på i forhold til den kommende proces, altså hvornår ministeren inviterer til nogle forhandlinger, og hvornår vi så kommer til at handle yderligere på hele det her område.
Pernille Rosenkrantz-Theil (S), 2023-03-22:
Jeg var lige ved slet ikke at gå op, fordi jeg er så vant til, at Venstres ordfører er på noget tidligere i ordførerrækken end det her, så nu nåede jeg at blive helt forvirret alligevel her til sidst.
Men tusind tak for de mange tilkendegivelser, der har været i forbindelse med behandlingen af forslaget her i dag, og jeg vil også gerne bruge anledningen til at sige et kæmpe tillykke til de organisationer og de enkeltpersoner, som har kæmpet en brav kamp for at få det her igennem – godt gået – og dermed jo også tillykke til de ordførere, som var de første til at bringe det ind i Folketingssalen, og som har kæmpet for at få det her igennem.
Jeg er fuldstændig enig med Nye Borgerliges ordfører, der sagde, at indimellem har man den der følelse af, at det er meningsfuldt og det virker at bruge sin tid på politik, og det er jeg helt enig i at det her lovforslag er et udtryk for.
Så det er supergodt kæmpet af alle dem, der har gjort det.
Jeg mener i øvrigt også, at det er rigtigt, hvad Liberal Alliances ordfører siger, nemlig at her får vi også gjort noget, som faktisk afbureaukratiserer; det her er jo den lavpraktiske afbureaukratisering.
For langt de fleste mennesker beder eksempelvis ikke om at få en rollator, hvis ikke de har brug for den; hvorfor i alverden skulle de så have den til at stå og fylde i deres lejlighed?
På den måde kunne der jo være masser af ting, som vi kunne gå til på samme måde, som vi gør det med det her lovforslag i dag.
Det er jo bl.a. derfor, at vi fra regeringens side har lagt op til, at vi skal ind at kigge på området for hjælpemidler, og at vi skal se på, hvordan vi i det hele taget kan organisere handicapområdet og i øvrigt ældreområdet bedre, end vi gør i dag, og det ser jeg rigtig meget frem til, jo ikke mindst efter at vi har haft så positivt et forløb omkring det lovforslag, vi behandler her.
Bare for at ridse op vil jeg sige, at processen for ansøgning og tildeling af hjælp og støtte til borgere, der har hastigt fremadskridende sygdomme, foregår alt, alt for langsomt og alt for ufleksibelt, og præcis som Socialdemokratiets ordfører sagde indledningsvis, er der simpelt hen nogle, der jo desværre slet ikke når at få gavn af de hjælpemidler, simpelt hen fordi deres sygdom trækker dem så hurtigt ned ad bakke, at de ender med at gå bort, før de har fået hjælpemidlerne stillet til rådighed.
Og det går ikke.
For selvfølgelig er det sådan, at velfærdssamfundet også skal være tilgængeligt for dem, og at det, som fru Karina Adsbøl sagde, skal være muligt at leve den sidste del af sit liv på sådan en måde, at det er livet, det handler om, og ikke en kamp med systemet.
Det er præcis det, der er meningen med det her lovforslag, og det vil altså sige, at vi fremover kommer til at give en pose penge, hvilket gør, at man med det samme kan blive tilkendt den hjælp og støtte, man har et behov for ved hastigt fremadskridende sygdom.
Ligesom Socialdemokratiets ordfører sagde, at det var en god dag at være handicapordfører, så er det også en rigtig god dag at være socialminister i dag.
Så tusind tak for behandlingen, og tak for ordet.
Kim Edberg Andersen (NB), 2023-03-22:
Tak for det.
Mindre stat, mere menneske.
Hvad er der ikke at kunne lide i sådan et forslag her?
I er alle sammen velkommen til at komme over, hvis I vil have flere lektioner i, hvordan mindre stat, mere menneske giver mening.
Men det vigtigste for mig lige nu er egentlig at rose fru Karina Adsbøl, som jeg har fulgt og kendt i mange år, og som har bragt det her i salen.
Vi får vedtaget et forslag i dag, som er vigtigt for rigtig mange mennesker.
Jeg vil også godt rose ministeren for at være så positiv over for at gøre en forskel for mennesker.
Det er jeg sikker på at ministeren også mener i sit hjerte.
Selvfølgelig kommer Nye Borgerlige til at støtte et forslag, der er så fornuftigt sat sammen, at det betyder, at vi har fokus på mennesker i stedet for på staten.
Det er faktisk en ret god dag.
Vi har alle sammen været meget tunge og har fortalt tunge historier, men det er en god dag.
Det her er en god dag, og det viser, at nogle gange giver det mening at bringe ting ind til mennesker, der brænder så meget for det, som de to ordførere, der sidder derovre, gør.
Det giver mening.
Så hvis der kommer flere af den slags, stemmer vi gladelig for i Nye Borgerlige.
Mette Thiesen (DF), 2023-03-22:
Det er en god dag, fordi vi her i Folketingssalen netop behandler et forslag, som sikrer borgere med særlige behov, herunder folk med hastigt fremadskridende sygdomme, hurtigere hjælp og støtte.
Og når lovforslaget så samtidig baserer sig på et beslutningsforslag, som Dansk Folkeparti fremsatte i en tidligere samling, ja, så bliver dagen blot lidt bedre.
Danmark er og skal være et velfærdssamfund – et velfærdssamfund, hvor der altid bliver taget hånd om de mest udsatte, og hvor der bliver taget hånd om dem, der har særlig brug for det.
Sådan skal Danmark altid kendes og opleves.
Når man rammes af alvorlig sygdom, mister man sit grundlæggende fundament som menneske.
Ens helbred er forudsætningen for så mange andre aspekter og elementer i ens liv.
Derfor er det også bydende nødvendigt, at man så hurtigt som overhovedet muligt får den hjælp og støtte, som man kan få, så man kan komme videre, og så man kan fastholde en nogenlunde normal hverdag, selv om det hele kan være rigtig, rigtig svært som familie.
Hvis hjælpen forsinkes – altså den hjælp, som man virkelig har behov for – risikerer man jo faktisk, at sygdomsforløbet bliver forværret, og også, at der er afledte konsekvenser af sygdommen.
Det kunne være, at man mistede sociale relationer, at der var ting, der gik i stykker i ens familie, måske familien selv, og at ens muligheder for at være en god ægtefælle eller en god forælder blev besværliggjort – og så ville der opstå endnu flere uhensigtsmæssige afledte konsekvenser af den sygdom, som man i forvejen kæmper imod.
Så det handler groft sagt om, at man skal have det, man har behov for, hurtigere, når man har en fremadskridende sygdom.
Det skal ikke være en lang og sej kamp imod systemet, hvilket vi desværre har set rigtig mange eksempler på.
Det er ikke rimeligt i et samfund som det danske.
Og i Dansk Folkeparti vil vi altid arbejde for dem, der er mest udsatte, og kæmpe for deres ret til at få den rigtige hjælp.
Så på alle parametre er det en god dag i dag.
På alle parametre giver det her forslag rigtig, rigtig god mening, og i Dansk Folkeparti stemmer vi selvfølgelig for.
Katrine Robsøe (RV), 2023-03-22:
Tak for ordet.
Mine gode kollegaer her i salen har allerede rigtig fint gennemgået, hvad lovforslaget indeholder, så det vil jeg undlade at gentage.
Jeg vil dog sige, at vi i Radikale Venstre også er rigtig glade for at førstebehandle det her lovforslag i dag, så der reelt kan komme noget hurtigere hjælp ud til borgere med hastigt fremadskridende sygdomme.
Jeg har også set historierne, hvor folk ikke har fået den hjælp, de rent faktiske burde have fået, hurtigt nok.
Jeg tror, det gør ondt på os alle sammen, når vi ser det, og selv om jeg er ny på det her område, kan jeg fornemme, hvor flot og godt der er blevet arbejdet med det input, der på bedste vis er kommet udefra – fra dem, som har brug for det her lovforslag og den hjælp – og jeg er rigtig glad for, at det faktisk nu bliver til virkelighed herinde fra Folketingssalen.
Så tak til min gode kollegaer på området her.
Pernille Rosenkrantz-Theil (S), 2023-03-22:
Nej, og det er simpelt hen et spørgsmål om, at det ikke er kalendersat endnu.
Vi har truffet en beslutning om det i regeringsgrundlaget, og jeg vil sige, at handicapområdet ikke mig bekendt nogen sinde har fyldt så meget i et regeringsgrundlag, som tilfældet er den her gang, og det er jeg utrolig glad for.
For det betyder, at de første indledende beslutninger er truffet.
Jeg er i øvrigt begyndt at drøfte det med de forskellige organisationer på handicapområdet.
Nanna W. Gotfredsen (M), 2023-03-22:
Tak for ordet, formand.
I Moderaterne ligger det os afsindig meget på sinde, at vi i det hele taget får skabt en udsatteindsats, som vi kan være bekendt, herunder selvfølgelig også en hjemløseindsats, som langt mere effektivt og tidligere end i dag assisterer ufrivilligt hjemløse væk fra gaden og over i for dem hver især bedre boligforhold.
Vi har 5.789 hjemløse – det er derfor!
Vi kan simpelt hen ikke være det bekendt.
Og det er på trods af afsindig meget snak om det over alle de vist nu godt 25 år, jeg har været gadejurist.
Det er ikke bare et alt for højt tal, der skal også efter al sandsynlighed lægges et vist mørketal til, men ingen af de tal, hverken mørketallet eller det officielle, er for mig bare et tal; det er mennesker.
Der er tale om ekstremt udsatte mennesker – mennesker, som jeg kender en hel del af, og som jeg har kendt igennem mange år, mennesker, jeg holder utrolig meget af.
Nu sker det her.
Det er et skridt, der er taget og formet i sin grundform, før jeg kom herind.
Det kommer til at gøre en hel masse gode ting.
Og der kan gøres mere og andet og skrues yderligere op, og det skal vi også have kigget på og nærmest helst på en gang få sat gang i det hele.
Og som vi skrev for ikke så længe siden i en fælles kronik fra SVM's side: Kom med jeres bud, kom med, hvad I har brug for, både her og udenfor, og lad os gøre det her i en god samtale – sammen, på tværs og hen over midten.
Vi er ikke i mål.
Det er alle her klar over.
Vi skal gøre det så meget bedre.
Det har de her mennesker, vores allermest udsatte medmennesker, stærkt brug for.
Moderaterne støtter forslaget, og vi glæder os til alt øvrigt, der skal udrettes.
Tak for ordet.
Anni Matthiesen (V), 2023-03-22:
Tak for ordet, formand.
Man nævner faktisk ofte flytning af bopæl som en af de mere stressende ting i hverdagen og for den sags skyld igennem livet.
Jeg tror nok, at vi alle sammen har oplevet det med, at når man skal flytte bopæl, er det noget af det, der godt kan presse en.
Det, der jo især kan give pres og stress, er selvfølgelig, hvis man ikke engang ved, hvor man har mulighed for måske at flytte hen.
I Venstre mener vi faktisk, at det i forbindelse med det her lovforslag, som vi behandler nu i Folketingssalen, er et af de allervigtigste tiltag i forhold til indsatsen mod hjemløshed.
Housing first, som det populært bliver kaldt, er jo, at man på en eller anden måde giver muligheden for, at hjemløse kan få deres eget hjem, altså at de kan få deres egen bolig, og vi ved også, hvor meget det betyder for mennesker, at man ved, hvor man har et hjem, at man ved, hvor man kan få ro og for den sags skyld jo også trygt kan leve, og det er derfor, at vi faktisk også igennem flere år har italesat det med housing first som et værktøj, man skulle tage i brug.
Formålet med lovforslaget er jo så helt overordnet at nedbringe antallet af hjemløse og for den sags skyld allerhelst bryde med langvarig hjemløshed.
Med lovforslaget her laver vi nogle helt grundlæggende ændringer for at bekæmpe hjemløshed, og vi giver muligheden for, at man kan rykke hurtigere ud af herbergerne og få skabt sit eget hjem.
Vi støtter i Venstre naturligvis det her lovforslag, for vi mener faktisk, at enhver skal have muligheden for at have trygge rammer til at kunne forme et liv som samfundsborger, også dem, der måske er kommet ud på et sidespor.
Flere har brug for en ny start, og det satser vi på at lovforslaget her kan være med til at give.
Tak for ordet.
Camilla Fabricius (S), 2023-03-22:
Jeg synes, de almene boliger er gode for alle mennesker uanset partifarve, det kan jeg lige så godt sige.
Og det kunne da være sjovt, hvis du og jeg kom til at bo ved siden af hinanden.
Og så kunne vi jo tage den kvinde med, som jeg mødte i Viby i Aarhus.
Jeg synes, at almene boliger er for alle.
Og jeg synes, at vi skal passe godt på den almene boligmasse, vi har.
Jeg synes, at vi er nødt til kigge på at få bredt den ud, for der er forskellige slags mennesker, også blandt hjemløse.
Katrine Daugaard (LA), 2023-03-22:
Men finder ordføreren det ikke fair, at almene boliger fortrinsvis er for udsatte mennesker – frem for socialdemokratiske kernevælgere, som måske har en god løn og godt kunne bo andre steder, mens det er sværere at finde et hjem til de udsatte?
Camilla Fabricius (S), 2023-03-22:
Jeg er i tvivl om, om det er den vej, vi skal gå.
For det handler jo også om, om boligen økonomisk set er til at få finansieret for den pågældende borger.
Samtidig er der også noget omkring det, jeg også var inde på i min tale, nemlig: Hvordan er boligen konstrueret i forhold til det?
Jeg er ikke sikker på, om det bare er sådan, at det er den ramme, man skal hæve, eller om man i virkeligheden skal lave andre greb, som ordføreren fra Enhedslisten sagde.
Jeg noterer mig det, og så tænker jeg, at det ville være en fordel, at LA og ordføreren giver de her input, når vi skal komme tættere på andre typer løsninger.
Så det synes jeg er et væsentligt input at tage med.
Jamen altså, det synes jeg rammer ret præcist.
Jeg har selv for nylig besøgt en af den type boliger, hvor der også var sociale viceværter, og hvor man havde nogle konstruktioner i boligen, sådan at man kunne sætte boligen sammen på forskellige ledder.
Og det tror jeg vi er nødt til at være skarpe på, altså at sige: Hvad er det, der skal til, for at man i en kommune har muligheden for byplanmæssigt at kunne det?
Derfor synes jeg også, den her aftale er ret god.
For den omhandler både boligen og så den indsats, der skal være indeni.
Så tak for at rejse det spørgsmål.
Søren Egge Rasmussen (EL), 2023-03-22:
Ja, men det er også der, udfordringen er, for det er nok ikke alle hjemløse, der har det som en drøm at komme ind i en 60 m² almen bolig.
Det kunne være tinyhouses, som nogle hjemløse måske ville synes var interessante, hvis ikke de har børn, som de har samvær med.
Altså, jeg kigger ind i noget, hvor vi bør have øje på andet end en 60 m² almen bolig som det mindste.
Camilla Fabricius (S), 2023-03-22:
Jeg kan i hvert fald sige, at jeg synes, at ordføreren for Enhedslisten er ret præcis, med hensyn til at der i hvert fald i nogle af byerne, og jo særligt i Københavnsområdet, er meget stærke udfordringer i forhold til boligandelen.
Og jeg er også sikker på, at når ordføreren, her når vi slutter, får mulighed for at stille spørgsmålet til ministeren, så kan hun svare præcist og væsentligt på det.
Så det synes jeg jo er en væsentlig del, vi er nødt til at få sikret.
Søren Egge Rasmussen (EL), 2023-03-22:
Det er helt korrekt, at vi går i den rigtige retning med det her lovforslag.
Nu henviste ordføreren til, at der var en del høringssvar og kommentarer, og jeg har noteret mig, at KL og Kraka gør opmærksom på, at der ikke er nok boliger til at løse den her opgave.
Derfor har jeg gravet tilbage i den boligaftale, vi indgik, og der står jo sådan set nogle ting om, at man skal forsøge at lave en aftale i forbindelse med kommunernes økonomi og finde løsninger der, og så står der sådan set den her sætning i aftalen: »Hvis det ikke lykkes at indgå en ambitiøs topartsaftale med KL, vil regeringen drøfte alternative tiltag med aftaleparterne.«
Nu er ordføreren jo ret tæt på regeringen, så jeg vil høre, om ordføreren har kendskab til, at der er sådan nogle drøftelser på vej.
For hvis ikke vi når langt nok med de tiltag i forhold til at have samarbejde med kommuner og de almene boligselskaber, så skal vi jo finde på noget mere, noget mere ambitiøst.
Har ordføreren kendskab til, at der er sådan noget på vej?
Katrine Daugaard (LA), 2023-03-22:
Jeg kunne godt tænke mig at høre ordførerens holdning til, om det så kunne være en mulighed at hæve anvisningsretten til de almene boliger, sådan at man altså gjorde noget for, at de, der virkelig er udsatte, fik fortrinsret til de almene boliger, Københavns Kommune f.eks. har adgang til.